Dxx voyaga yetmaganlarga noqonuniy diniy ta'lim bergan fuqaroni ushladi

Davlat xavfsizlik xizmati Farg'onada voyaga yetmaganlarga noqonuniy diniy ta'lim bergan fuqaroni ushladi. Bu haqda O'zA xabar berdi.
Ma'lum qilinishicha, 22 fevral kuni Farg'ona viloyati Ichki ishlar boshqarmasi TEQKB va Dxx xodimlari tomonidan tezkor tadbir o'tkazilgan.
Jarayonda Yozyovon tumanida yashovchi U. G' ismli fuqaro diniy ta'lim berish uchun hech qanday litsenziyaga ega bo'lmay turib, arab tili grammatikasi bo'yicha ta'lim berish bahonasida o'z uyida norasmiy ravishda hujra tashkil qilgani aniqlangan. Uning 5 nafar fuqaroga diniy saboq berayotgan bo'lsa, ulardan 4 nafari voyaga yetmaganlar ekani ma'lum bo'lgan.
Mazkur holat yuzasidan tegishli tartibda hujjatlar rasmiylashtirilib, qonuniy chora ko'rish uchun jinoyat ishlar bo'yicha Yozyovon tumani sudiga yuborilgan. Sud tomonidan ushbu fuqaroga Ma'muriy javobgarlik to'g'risidagi kodeksning 241-moddasi (Diniy ta'limotdan saboq berish tartibini buzish) bilan 10 sutka ma'muriy qamoq jazosi tayinlangan.
Avvalroq Farg'ona viloyati Yozyovon tumanida uyida hujra tashkil qilib voyaga yetmaganlarga noqonuniy diniy ta'lim berganlar ushlangandi. Shuningdek, Surxondaryo viloyati Denov tumanida maktab yoshidagi bolalarga noqonuniy diniy ta'lim berib kelayotgan erkak jarimaga tortilgani haqida xabar berilgandi.